b'\n_START_ARTICLE_\nRed Byron\n_START_SECTION_\nBakgrunn\n_START_PARAGRAPH_\nByron var fra Anniston, Alabama og begynte \xc3\xa5 kj\xc3\xb8re bill\xc3\xb8p i 1932. Tidlig p\xc3\xa5 1940-tallet hadde han suksess i l\xc3\xb8p i Talladega, Alabama, men karrieren ble avbrutt da han tjenestegjorde som flymekaniker under 2. verdenskrig. Byrons fly ble skutt ned, og han fikk en skade i venstre ben. Det tok legene nesten to \xc3\xa5r \xc3\xa5 reparere benet hans, men til slutt var skaden nesten leget, (men f\xc3\xb8rte til at Byron haltet p\xc3\xa5 venstre ben).\n_START_SECTION_\nRacingkarri\xc3\xa8re\n_START_PARAGRAPH_\nDa han kom tilbake etter krigen returnerte Byron, til tross for haltingen, til racing, og hadde fortsatt suksess. I 1948 ble han en del av den nystartede NASCAR-serien, og mens han kj\xc3\xb8rte for bileier Raymond Parks vant han det f\xc3\xb8rste l\xc3\xb8pet NASCAR arrangerte, den 15. februar 1948 p\xc3\xa5 Daytona Beach Road Course. Dette var en av elleve seire for Byron den sesongen._NEWLINE_I 1949 begynte Byron \xc3\xa5 kj\xc3\xb8re i NASCARs nystartede serie Strictly Stock, som senere ble Grand National Series, deretter Winston Cup og i nyere tid Nextel Cup. Med Parks som eier hadde Red stor suksess i den \xc3\xa5tte l\xc3\xb8p lange sesongen, og akkurat som i 1948 vant han p\xc3\xa5 Daytona Beach i tillegg til en seier p\xc3\xa5 en jordbane i Martinsville, Virginia. Byron endte sesongen som NASCARs f\xc3\xb8rste seriemester._NEWLINE_Byron kj\xc3\xb8rte kun sporadisk etter sine to mesterskap.\n_START_SECTION_\nLivet etter kj\xc3\xb8ringen\n_START_PARAGRAPH_\nSviktende helse tvang Byron til \xc3\xa5 legge racing p\xc3\xa5 hylla i 1951, men han var fortsatt aktiv i milj\xc3\xb8et. Han arbeidet med Briggs Cunningham, som fors\xc3\xb8kte \xc3\xa5 utvikle en amerikansk sportsbil som kunne vinne Grand Prix-l\xc3\xb8p, f\xc3\xb8r han ble manager for et Corvette-lag med samme m\xc3\xa5l. Ingen av prosjektene lykkes, men Byron holdt seg til sportsbiler. Da han d\xc3\xb8de av hjerteattakk p\xc3\xa5 et hotellrom i Chicago den 11. november 1960, i en alder av 45, ledet han et lag i konkurransen Sports Car Club of America.\n_START_SECTION_\nPriser\n_START_PARAGRAPH_\nTil tross for hans korte karriere ble Byron valgt inn i National Motorsports Hall of Fame i 1966. I 1998 ble han valgt som en av NASCARs 50 beste f\xc3\xb8rere.'